text: আবদুল মোনেম (৫ জানুয়ারি ১৯৩৭ - ৩১ মে ২০২০) ছিলেন বাংলাদেশী ব্যবসায়ী ও শিল্পদ্যোক্তা। তিনি বাংলাদেশের শীর্ষস্থানীয় শিল্পগোষ্ঠী আবদুল মোনেম লিমিটেডের প্রতিষ্ঠাতা।
  
  জন্ম ও ব্যক্তিগত জীবন 
  আবদুল মোনেম ১৯৩৭ সালের ৫ জানুয়ারি ব্রাহ্মণবাড়িয়া জেলায় এক সম্ভ্রান্ত পরিবারে জন্মগ্রহণ করেন। পেশায় তিনি ছিলেন একজন প্রকৌশলী। ব্যক্তিগত জীবনে তিনি ২ ছেলে এবং ৩ কন্যা সন্তানের জনক। তার বড় ছেলে মইনউদ্দিন মোনেম এবং ছোট ছেলে মহিউদ্দিন মোনেম আবদুল মোনেম লিমিটেডের উপ-ব্যবস্থাপনা পরিচালক দায়িত্ব পালন করছেন।
  
  কর্মজীবন 
  তিনি ১৯৫৬ সালে আবদুল মোনেম লিমিটেড প্রতিষ্ঠার মাধ্যমে ব্যবসায়ের যাত্রা শুরু করেন। আবদুল মোনেম গ্রুপের পথচলা শুরু হয় অবকাঠামো নির্মাণ কাজের মধ্য দিয়ে। পরবর্তীকালে তিনি খাদ্য, পানীয়, চিনি পরিশোধনাগার, জ্বালানি, ফার্মাসিউটিক্যালসসহ বিভিন্ন খাতে ব্যবসায় সম্প্রসারিত করে। একে একে তিনি গড়ে তোলেন ইগলু আইসক্রিম, ম্যাংগো পাল্প প্রোসেসিং, ইগলু ফুডস, ড্যানিস বাংলা ইমালসন, ইগলু ডেইরি প্রোডাক্টস, সুগার রিফাইনারি, এম এনার্জি লিমিটেড, নোভাস ফার্মাসিউটিক্যালস, এএম আসফল্ট এ্যান্ড রেডিমিক্স লিমিটেড, এএম অটো ব্রিকস, এএম ব্র্যান অয়েল কোম্পানি, সিকিউরিটিজ ও ফাইন্যান্সিয়াল সার্ভিসেস লিমিটেড এবং এএম বেভারেজ ইত্যাদি প্রতিষ্ঠান। এসকল প্রতিষ্ঠানে বর্তমানে ১০ হাজারের বেশি মানুষ কর্মরত আছেন।
  
  সামাজিক কর্মকান্ড 
  ব্যবসায়ের পাশাপাশি তিনি সামাজিক দায়বদ্ধতার অংশ হিসেবে সমাজের বিপদগ্রস্ত ও অসহায় মানুষের শিক্ষা, স্বাস্থ্যসেবা এবং অন্যান্য সুযোগ-সুবিধা প্রদানের লক্ষ্যে গড়ে তোলেন আবদুল মোনেম ফাউন্ডেশন। উক্ত ফাউন্ডেশন ব্রাহ্মণবাড়িয়ার বিজেশ্বরে প্রায় ৫২ একর জমি দান করে যেখানে গড়ে তোলা হয়েছে স্কুল, কলেজ, মাদ্রাসাসহ বেশ কয়েকটি ধর্মীয় প্রতিষ্ঠান। এছাড়াও এই ফাউন্ডেশন একটি এতিমখানা পরিচালনা ও সমস্ত খরচ বহন করে যেখানে প্রায় ৩ হাজার এতিম পড়াশোনা করে। দেশে বন্যা বা অন্য কোনও ধরনের বিপর্যয়ের সময় এই ফাউন্ডেশন ত্রাণ বিতরণ ও অন্যান্য সহযোগিতা প্রদান করে থাকে।
  
  সম্পৃক্ততা 
  
   সভাপতি, মোহামেডান স্পোর্টিং ক্লাব (ঢাকা) (১৯৮৪-১৯৯৫)।
  
  পুরস্কার ও সম্মাননা 
  
   রাষ্ট্রপতি শিল্প উন্নয়ন পুরস্কার, ২০১৪;
   বাণিজ্যিকভাবে গুরুত্বপূর্ণ ব্যক্তি বা সিআইপি (শিল্প)-২০১৩, ২০১৬;
  বিজনেস পারসন অফ দ্য ইয়ার ২০০৮, বাংলাদেশ।
  
  মৃত্যু 
  ২০২০ সালের ৩১ শে অক্টোবর ৮৩ বছর বয়সে সম্মিলিত সামরিক হাসপাতাল (সিএমএইচ), ঢাকায় চিকিৎসাধীন অবস্থায় অবস্থায় তিনি মৃত্যুবরণ করেন।
  
  তথ্যসূত্র 
  
  বিষয়শ্রেণী:১৯৩৭-এ জন্ম
  বিষয়শ্রেণী:২০২০-এ মৃত্যু
  বিষয়শ্রেণী:বাংলাদেশী ব্যবসায়ী
  বিষয়শ্রেণী:ব্রাহ্মণবাড়িয়া জেলার ব্যক্তি
title: আবদুল মোনেম